钦定古今图书集成/明伦汇编/官常典/第497卷 > 王清
## 钦定古今图书集成/明伦汇编/官常典/第497卷 > 王清

按《五代史死事传》：“清字去瑕，洺州曲周人也。初事唐，
为宁卫指挥使，后事晋，为奉国都虞候。安从进叛襄
州，从高行周攻之，逾年不能下。清谓行周曰：‘从进闭
孤城以自守，其势岂得久耶’！因请先登。”遂攻破之。开
运二年冬，从杜重威战阳城，清以力战功为步军之
最，加检校司徒。是冬，重威军中渡桥南，卤军其北以
相拒。而卤以精骑并西山出晋军后，南击栾城，断晋
饷道。清谓重威曰：“晋军危矣，今去镇州五里，而守，死
于此，营孤食尽，将若之何？请以步兵二千为先锋，夺
桥开路，公帅诸军继进以入镇州，可以守也。”重威许
之，遣与宋彦筠俱前。清与卤战，败之，夺其桥。是时，重
威已有二志，犹豫不肯进，彦筠亦退走。清曰：“吾独死
于此矣。”因力战而死，年五十三。汉高祖立，赠清太傅。